13 Oktober is die 286ste dag van die jaar in die Gregoriaanse kalender (287ste in skrikkeljare). Daar volg nog 79 dae in die res van die jaar. 1307 – Duisende lede van die Tempelridders word gelyktydig deur agente van Filips IV van Frankryk in hegtenis geneem en daarna gemartel om skuld aan kettery te beken. Daar word beweer dat dié gebeurtenis op Vrydag 13 Oktober 1307 die oorsprong is van die berugte 'Vrydag die 13de', 'n dag sinoniem met slegte geluk. 1383 – Karel III van Napels neem Pous Urbanus VI gevange en hou die pous aan in die burg Nocera. 1534 – Pous Paulus III volg Pous Clemens VII op as pous van die Rooms-Katolieke Kerk. 1899 – Tweede Vryheidsoorlog: Die Beleg van Mafikeng begin by die dorp Mafeking (nou Mafikeng) in Suid-Afrika. 1943 – Tweede Wêreldoorlog: Onder leiding van ’n nuwe regering met Generaal Pietro Badoglio aan die hoof, begin dele van Italië om aan die Geallieerdes se kant te veg ná ’n oorlogsverklaring teen Nazi-Duitsland, Japan en Noord-Italië. 1977 – Lufthansa vlug LH181 – ook bekend as die "Landshut", ’n Boeing 737-200 – word deur die Rote Armee Fraktion gekaap tydens ’n vlug vanaf Palma de Mallorca (Spanje) na Frankfurt am Main (Duitsland).